P6_TA(2005)0278

Samhørighedsfonden

Europa-Parlamentets beslutning om forslag til Rådets forordning om oprettelse af Samhørighedsfonden (KOM(2004)0494 — 2004/0166(AVC))

Europa-Parlamentet,

- der henviser til forslag til Rådets forordning om oprettelse af Samhørighedsfonden (KOM(2004)0494 — 2004/0166 (AVC)) [1],

- der henviser til EF-traktatens artikel 161,

- der henviser til sin beslutning af 22. april 2004 om Kommissionens meddelelse om den tredje rapport om økonomisk og social samhørighed [2],

- der henviser til sin beslutning af 8. juni 2005 om politikudfordringer og budgetmidler i den udvidede Union 2007-2013 [3] fra det midlertidige udvalg, herunder udtalelse fra Regionaludviklingsudvalget, samt Kommissionens meddelelse til Rådet og Europa-Parlamentet om de finansielle overslag 2007-2013 (KOM(2004)0487),

- der henviser til forslag til Rådets forordning om generelle bestemmelser for Den Europæiske Fond for Regional Udvikling, Den Europæiske Socialfond og Samhørighedsfonden (KOM(2004)0492 — 2004/0163(AVC)) [4],

- der henviser til forretningsordenens artikel 75, stk. 3,

- der henviser til interimsbetænkning fra Regionaludviklingsudvalget og udtalelser fra Budgetudvalget og Transport- og Turismeudvalget (A6-0178/2005),

1. opfordrer Rådet og Kommissionen til at tage hensyn til følgende henstillinger:

i) mener, at økonomisk, social og territorial samhørighed bør forblive et vigtigt og grundlæggende element med henblik på definitionen af den europæiske integration; mener derfor, at Samhørighedsfonden fortsat bør tjene Unionens mål om at fremme samhørighed og solidaritet mellem medlemsstaterne;

ii) anmoder om, at man, når økonomisk og social samhørighed omtales i den nye periode, ligeledes nævner territorial samhørighed, og at man er særlig opmærksom på at styrke dette nye koncept;

iii) mener, at der skal findes en politisk løsning for de EU-områder, der i fremtiden bliver udelukket som følge af udvidelsen;

iv) støtter Samhørighedsfondens mål og de vigtigste midler, der anvendes for at nå disse, sådan som de foreslås af Kommissionen;

v) opfordrer til at støtte forhøjelsen af Samhørighedsfondens rammebeløb fra 18 mia. EUR (for perioden 2000-2006) til 62,99 mia. EUR og en ligelig fordeling mellem de støtteberettigede sektorer inden for miljø og transportinfrastrukturer med en vis fleksibilitet i fondens interventioner;

vi) understreger, at de bevillinger, der er anført i forslaget til forordning om Samhørighedsfonden (KOM(2004)0494), udelukkende vedrører den periode, der begynder med regnskabsåret 2007, og kun er vejledende, indtil der er indgået en aftale om de finansielle overslag for perioden 2007 og de følgende år;

vii) mener, at Kommissionen, når først de kommende finansielle overslag er vedtaget, i hvert enkelt tilfælde vil bekræfte de beløb, der er anført i forslaget til forordning eller eventuelt forelægge Europa-Parlamentet og Rådet de tilpassede beløb til godkendelse for at sikre, at de er forenelige med lofterne;

viii) fastholder, at programmeringen har en strategisk og prioriteret dimension, idet den skal forstærke samhørighedspolitikkens relevans;

ix) understreger og minder om, at Europa-Parlamentet spiller en rolle som beslutningsmyndighed i budgetanliggender på dette område;

x) anmoder Rådet og Kommissionen om at overføre den årlige fordeling af forpligtelsesbevillinger som foreslået af Kommissionen til finansieringsoversigten (i overensstemmelse med finansforordningens artikel 3);

xi) kræver, at budgetkontoplanen for Samhørighedsfonden forbedres og tydeliggøres ved hjælp af særskilte budgetposter for de tre budgetsektioner i henhold artikel 2 i forslaget til forordning;

xii) minder om, at finansforordningens bestemmelser også gælder for Samhørighedsfonden, og kræver derfor, at finansforordningen overholdes;

xiii) anmoder Kommissionen om, i slutningen af artikel 2, nr. 1, i forslaget til forordning at tilføje følgende:

som ændret ved beslutning nr. 884/2004/EF

xiv) understreger, at ud over de transeuropæiske transportnet skal projekter til forbedring af regionale netværk og til at gøre dem sikre og operationelle ligeledes være støtteberettigede under Samhørighedsfonden;

xv) anmoder om, at kystskibsfart, søforbindelser og krydsforbindelser til de yderste regioner og mindre øer integreres i de forskellige transportsektorer, der henhører under Samhørighedsfondens interventionsområde;

xvi) anmoder Kommissionen om, i slutningen af artikel 2, nr. 3, i forslaget til forordning at tilføje følgende:

områder, der fremmer bæredygtig udvikling og har et klart miljøsigte, såsom bedre energiudnyttelse og vedvarende energi, og, inden for transport bortset fra transeuropæiske net, strækninger, der svarer til motorveje eller hovedlandeveje, og som forbinder de transeuropæiske net, jernbaner (herunder rullende materiel), indre vandveje og søruter, multimodal transport og interoperabilitet, begrænsning af vej- og lufttransport, renere bytrafik og kollektive transportmidler (herunder rullende materiel og vejinfrastruktur til bustransport)

xvii) anmoder om, at der i artikel 2 i forslaget til forordning indføjes en udtrykkelig henvisning til handicappede, og anmoder om, at projekter, der finansieres af Samhørighedsfonden, også giver mulighed for at fjerne barrierer og hindringer af enhver art;

xviii) xviii) mener, at den endelige økonomiske aftale skal sikre, at EU er i stand til at tage nutidens politiske udfordringer op, hvor den største udfordring er reformen af samhørighedspolitikken, og at 0,41% af EU's bruttonationalprodukt (BNP) er et passende niveau til dette;

xix) mener, at ophævelsen af hele eller en del af den økonomiske støtte fra fonden, hvis den afgørelse, der er nævnt i EF-traktatens artikel 104, stk. 8, anvendes, skal afhænge af en særlig afgørelse fra Rådet og ikke ske automatisk som fastsat i forslaget til forordning;

xx) opfordrer til, at der sikres overensstemmelse mellem projekter, der finansieres af Samhørighedsfonden, og projekter, der finansieres af andre fællesskabsprogrammer, særlig når det drejer sig om Natura 2000;

xxi) glæder sig over udvidelsen af støtteområdet til bedre energiudnyttelse og vedvarende energi, da de har et stort anvendelsesområde i de berørte lande, og da de deraf følgende fordele, bl.a. bedre luftkvalitet, oprettelse af nye arbejdspladser og større social retfærdighed, er af fælles europæisk interesse;

xxii) mener, at reglerne om store projekter i artikel 38-40 i forslaget til forordning om generelle bestemmelser (KOM(2004)0492) udtrykkeligt bør indarbejdes i forslaget til forordning om Samhørighedsfonden, således at gennemsigtigheden bliver større;

xxiii) opfordrer til, at finansieringen af faglig bistand (undersøgelser, evalueringer, rapporter fra eksperter, statistikker osv.), der er omhandlet i artikel 43 i forslaget til forordning om generelle bestemmelser, udtrykkeligt medtages;

xxiv) understreger, at det er nødvendigt at indføre en fleksibilitetsbestemmelse kombineret med en streng kontrolprocedure i tilknytning til reglen om, at udgifter til køb af jord for et beløb, der udgør mere end 10% af de samlede støtteberettigede udgifter til den pågældende foranstaltning som omhandlet i artikel 3, stk. 3, i forslaget til forordning, ikke er støtteberettigede, for at gøre det muligt at gennemføre et projekt i de tilfælde, hvor denne sats er utilstrækkelig og kan give problemer med gennemførelsen; mener imidlertid, at udgifter til renovering af socialt boligbyggeri med henblik på at opnå energibesparelser, beskytte miljøet og opfylde målet om social samhørighed skal gøres støtteberettigede;

xxv) opfordrer til at standse finansiering af projekter, der er udarbejdet i modstrid med EU's miljølovgivning;

xxvi) opfordrer Kommissionen til i programmeringsfasen at udarbejde en liste over vejledende prioriteter med henblik på evaluering af projektresultaterne, navnlig hvad angår kvalitet, med hensyn til fællesskabsfinansieringens effektivitet og dens bidrag til bæredygtighed på alle områder, der finansieres af Samhørighedsfonden;

xxvii) opfordrer Kommissionen til at indføre princippet om et "belønningssystem", så de fremskridt, som de mest effektive medlemsstater gennemfører, belønnes, særlig med hensyn til bedre vurdering af finansierede projekter, bedre cost-benefit-analyser, innovation og bidrag til bæredygtig udvikling;

xxviii) mener, at det vil være hensigtsmæssigt at styrke de nationale og regionale og lokale administrationers indsats for at anvende midlerne fra Samhørighedsfonden: specifikke ledsageforanstaltninger og anvendelse af bedste praksis-ordningen;

xxix) støtter, at reglen om automatisk frigørelse (N+2) anvendes på Samhørighedsfonden; kræver dog en fleksibel anvendelse af denne i den nye programmeringsperiodes første tre år;

xxx) opfordrer Kommissionen til at tage højde for de særlige forhold i medlemsstater i den yderste periferi og ø-stater, der er støtteberettigede under Samhørighedsfonden, da de lider under naturgivne og demografiske handicap, som medfører vanskeligheder og forskelle i udviklingsniveauet;

2. pålægger sin formand at kræve yderligere drøftelser med Rådet i henhold til forretningsordenens artikel 75, stk. 3, og i givet fald at indlede den samrådsprocedure med Rådet, der er omhandlet i fælleserklæringen fra 1975 i medfør af forretningsordenens artikel 56;

3. pålægger sin formand at sende denne beslutning til Rådet og Kommissionen.

[1] Endnu ikke offentliggjort i EUT.

[2] EUT C 104 E af 30.4.2004, s. 1000.

[3] "Vedtagne tekster", P6_TA(2005)0224.

[4] Endnu ikke offentliggjort i EUT.

--------------------------------------------------